**УСТАВ**

**НА СДРУЖЕНИЕ С НЕСТОПАНСКА ЦЕЛ**

**МЕСТНА ИНИЦИАТИВНА ГРУПА «БОРОВАН - ВРАЦА - ВЪРШЕЦ»**

1. **ГЛАВА ПЪРВА - ОБЩИ РАЗПОРЕДБИ**

**Чл. 1. (1)** Настоящият Устав урежда устройството и дейността на **Сдружение с нестопанска цел “Местна инициативна група „Борован - Враца - Вършец”**, наричано по-нататък в Устава “Сдружението” или МИГ „Борован - Враца – Вършец“.

**(2)** Сдружението е юридическо лице, съгласно българското законодателство, носител на всички права и задължения, които не са свързани с естествените качества на физическите лица и може да притежава имущество.

**(3)** Сдружението може да има клонове.

**Чл. 2.** Всяко писмено изявление от името на Сдружението, извършвано при осъществяване на дейността на същото, трябва да съдържа неговото наименование, седалище, адрес, както и данни за неговата регистрация, включително и БУЛСТАТ номер.

**Чл. 3. (1)** Наименованието на Сдружението е както следва: **Сдружение с нестопанска цел “Местна инициативна група „Борован - Враца - Вършец”** или съкратено СНЦ “МИГ „Борован - Враца - Вършец”.

 **(2)** Наименованието на Сдружението се изписва допълнително на английски език по следния начин Local Action Group „Borovan - Vratsa - Varshets” Non-Government Organization или съкратено LAG „Borovan - Vratsa - Varshets” NGO.

**Седалище и адрес на управление**

**Чл. 4. (1)** Седалището на Сдружението е ул. „Иван Вазов“ № 2, с. Борован, община Борован, област Враца.

**(2)** Адресът на управление на Сдружението, с изключение на първия адрес, който се определя с решение на учредителите, се определя от Управителния съвет.

**Срок**

**Чл. 5**. Сдружението се учредява за неопределен срок.

1. **СТАТУТ, ЦЕЛИ, ПРЕДМЕТ НА ДЕЙНОСТ, ПРИНЦИПИ И ПРИОРИТЕТИ**

**Определяне вида и предмета на дейност**

**Чл.6. (1)** Сдружението се самоопределя като организация за осъществяване на общественополезна дейност по смисъла на чл. 37 - 44 от Закона за юридическите лица с нестопанска цел (ЗЮЛНЦ), създадена като публично - частно партньорство на местно ниво със следния предмет - подпомагане на доброто управление и устойчивото развитие на територията на **община Борован, община Вършец и 22 – те населени места на община Враца (с. Баница, с. Бели извор, с. Веслец, с. Вировско, с. Власатица, с. Върбица, с. Голямо Пещене, с. Горно Пещене, с. Девене, с. Згориград, с. Костелево, с. Лиляче, с. Лютаджик, с. Мало Пещене, с. Мраморен, с. Нефела, с. Оходен, с. Паволче, с. Тишевица, с. Три кладенци, с. Челопек, с. Чирен)**. Приоритетите на Сдружението са насочени към развитието на селските райони в сферите на: конкурентоспособността на земеделието, опазването на околната среда, подобряване качеството на живот и разнообразяване на икономическите дейности в селските райони чрез развитието на услугите и бизнеса извън земеделието, осигуряване на възможности за заетост и цялостно и хармонично развитие на хората, особено в селата и малките населени места.

**(2)**  Сдружението е доброволно, независимо, непартийно и неправителствено обединение на физически и юридически лица, представители на публичния, стопанския и нестопанския сектор от територията на **община Борован, община Вършец и 22 – те населени места на община Враца (с. Баница, с. Бели извор, с. Веслец, с. Вировско, с. Власатица, с. Върбица, с. Голямо Пещене, с. Горно Пещене, с. Девене, с. Згориград, с. Костелево, с. Лиляче, с. Лютаджик, с. Мало Пещене, с. Мраморен, с. Нефела, с. Оходен, с. Паволче, с. Тишевица, с. Три кладенци, с. Челопек, с. Чирен).** Членовете на Сдружението приемат устава и имат за цел разработване и реализиране на стратегия за Водено от общностите местно развититие (СВОМР) на целевата територия, която се основава на принципите на равенството и взаимопомощта.

**(3)** Вътрешно - структурните отношения, функционирането, целите и предмета на дейност на МИГ „Борован - Враца – Вършец“ се подчиняват на разпоредбите на Закона за юридическите лица с нестопанска цел, специфичните изисквания към Местните инициативни групи на Министерството на земеделието и храните за условията и реда за предоставяне на безвъзмездна финансова помощ по мярка 19 “Водено от общностите местно развитие“ и подмерките и от Програмата за развитие на селските райони за периода 2014 -2020 г./интервенциите по подхода Водено от общностите местно развитие (ВОМР) от Стратегическия план за развитие на земеделието и селските райони за периода 2023-2027 г., общото българско законодателство и в съответствие с този Устав.

**(4)** МИГ “Борован - Враца - Вършец” осъществява дейността си в сътрудничество с български държавни органи и институции, органите на местно самоуправление и местна администрация, както и с представители на бизнеса и неправителствения сектор и сродни български и чуждестранни организации.

**(5)** МИГ “Борован - Враца - Вършец” може да бъде колективен член на други местни и чуждестранни организации, съобразно своите цели и задачи.

**(6)** МИГ “Борован - Враца - Вършец” има самостоятелна банкова сметка, знак, символи и печат.

**Целите и средства за тяхното постигане**

**Чл. 7.** Сдружението си поставя следните цели:

**1.** Да подпомага развитието на селските райони в сферите на: конкурентоспособността, опазването на околната среда и природните ресурси, подобряване качеството на живот и разнообразяване на икономическите дейности в селските райони;

**2.** Да развива и утвърждава европейските практики и подходи за децентрализирано развитие на селските райони отдолу-нагоре, включително чрез подхода “Водено от общностите местно развитие” (ВОМР), подкрепено от Европейските структурни и инвестиционни фондове (ЕСИФ)/ Европейските фондове при споделено управление (ЕФСУ).

**3.** Да насърчава сближаването на българската земеделска политика с Общата земеделска политика на ЕС, да подпомага развитието на селското стопанство и да допринася за укрепване на селските райони;

**4.** Да стимулира въвеждането на нови методи и ресурси за развитие на селските райони като развива целева и иновативна политика в селските райони;

**5.** Да спомага за развитието на неземеделски икономически дейности, включително туризъм в селските райони;

**6.** Да създава и развива нови, по-качествени услуги в съответствие с нуждите на местното население/общност;

**7.** Да подпомага, активизира и разширява транс-националното взаимодействие като участва в създаването и развитието на мрежи за сътрудничество;

**8.** Да насърчава обмена на опит между отделните местни инициативни групи в други селски райони на страната;

**9**. Да работи за засилване на местната идентичност на селските райони;

**10.** Да спомага за развитието на междуобщинското сътрудничество;

**11**. Да съдейства за увеличаване на местния капацитет и знания на територията на община Борован, община Вършец и 22 – те населени места на община Враца (с. Баница, с. Бели извор, с. Веслец, с. Вировско, с. Власатица, с. Върбица, с. Голямо Пещене, с. Горно Пещене, с. Девене, с. Згориград, с. Костелево, с. Лиляче, с. Лютаджик, с. Мало Пещене, с. Мраморен, с. Нефела, с. Оходен, с. Паволче, с. Тишевица, с. Три кладенци, с. Челопек, с. Чирен) за придобиване на умения и постигане на обществена активност и за осигуряване на човешките ресурси в цялостно обезпечение на дейностите и за прилагане на Стратегията за Водено от общностите местно развитие;

**12.** Да работи за разширяване на достъпа до доходи за местните жители;

**13.** Да работи за подобряване на конкурентоспособността на типичните местни продукти;

**14.** Да работи за увеличаване на възможностите за подобряване участието и организацията на местната общност с цел по-добро развитие на селските райони;

**15.** Да работи и помага за изграждане на гражданско общество, демократизация и прозрачност в дейността на централните и местните органи на управление, чрез осъществяване на граждански инициативи и сътрудничество с държавни институции, местни и регионални власти;

**16.** Да повишава образователното равнище на населението чрез активно включване на местната общност във форми на продължаващо обучение за възрастни;

**17.** Да участва в национални и международни мрежи на местни инициативни групи за развитие на селските райони;

**18.** Да реализира проекти за интегриране на малцинства и групи в неравностойно положение в местната общност.

**Чл. 8.** За постигане на целите си, Сдружението може да извършва всички дейности, незабранени от закона, при спазване на изискванията на ЗЮЛНЦ и настоящия Устав.

**Чл. 9.** Средствата за постигане на целите на сдружението са:

**1.** Прилагане на подхода Водено от общностите местно развитие, подкрепен от ЕСИФ/ЕФСУ и други фондове, основани на участието на местните общности.

**2.** Разработване на Стратегия за Водено от общностите местно развитие и кандидатстване за финансиране на Стратегията на местна инициативна група пред Минестерството на земеделието и храните спрямо правилата на подхода ВОМР и съответните разпоредби на Министерство на земеделието и храните, както и кандидатстване за финансиране пред други програми на Европейския съюз и други международни/национални донори.

**3.** Прилагане на Стратегията за Водено от общностите местно развитие спрямо правилата за предоставяне на безвъзмездна финансова помощ на програмите и мерките, които осигуряват финансирането им.

**4.** Разработване на анализи, стратегии, доклади, програмни документи.

**5.** Осъществяване на изследователски програми, социологически проучвания, експертна и консултантска дейност.

**6.** Организиране и провеждане на работни срещи, обучения, семинари, конференции, форуми, дебати и обсъждания с представители на всички нива на държавно управление, бизнес средите и нестопанските организации.

**7.** Създаване на партньорски отношения с университети, изследователски институти, държавна администрация, бизнес среди.

**8.** Предлагане на различни форми за обучение и професионална квалификация.

**9.** Издаване на брошури, бюлетини и други печатни материали.

**10.** Прилагане на мерки за изграждане на капацитет в общността.

**11.** Участие в дейности на мрежа от структури в селски райони на национално и международно ниво.

**12.** Поддържане на база от данни и осигуряване на обмен на информация и успешни практики.

**13.** Разработване, кандидатстване, управление и изпълнение на проекти и програми за местно икономическо и социално развитие, междутериториално и трансгранично сътрудничество, финансирани по европейски и международни/национални програми.

**14.** Поддържане на контакти и осъществяване на съвместни проекти със сродни организации в страната и чужбина.

**15.** Участие в национални и международни мрежи за информационен обмен и сътрудничество.

**16.** Всякаква незабранена от закона нестопанска дейност, свързана с целите на сдружението, както и допълнителна стопанска дейност, свързана с предмета на основната дейност и приходите от която не генерират печалба и се използват само за постигане на целите на сдружението:

**a)** Издателска дейност;

**б)** Консултантска дейност и услуги, изготвяне на анализи, организиране и провеждане на семинари, обучения, демонстрации, проучвания и други подобни във връзка с предмета на дейност и целите на Сдружението;

**в)** Създаване и разпространение на информационни продукти;

**г)** Управление на собствено имущество;

**д)** Упражняване на права върху интелектуална собственост.

**Чл. 10.** За постигане на своите цели Сдружението използва всички средства, които не противоречат на Конституцията и законите на страната.

**Чл. 11.** Сдружението се изгражда на следните принципи:

**1**. Равнопоставеност между представителите на публичен сектор, стопански сектор и нестопански сектор;

**2.** Равнопоставеност и сътрудничество между представителите на общините, съставляващи сдружението;

**3.** Равнопоставеност между представителите на земеделския и неземеделския бизнес;

**4.** Равенство, взаимно уважение между членовете без оглед на пол, раса, религия и партийна принадлежност, право на глас на всеки член, участие в управлението на сдружението и право да бъде информиран за дейността му.

**Чл. 12.** Сдружението работи в интерес на общественото благо. Приоритетите на Сдружението са дейностите, насочени към развитието на селските райони в сферите на: конкурентоспособността на земеделието, опазването на околната среда, подобряване качеството на живот и разнообразяване на икономическите дейности в селските райони чрез развитието на услугите и бизнеса извън земеделието, осигуряване на възможности за заетост и цялостно и хармонично развитие на хората, особено в малките населени места.

**Чл. 13.** Независимост на сдружението:

**1.** В дейността си Сдружението се ръководи единствено от законите на Република България и от разпоредбите на настоящия устав, както и от изискванията, произтичащи от междуправителствените договорености за предоставяне на средства от Европейския съюз и други донори.

**2.** В дейността си Сдружението не преследва политически цели и не може да бъде обвързано с партийна организация.

**3.** Членовете и ръководните органи на Сдружението не могат да използват Сдружението в интерес на други нестопански организации, както и на политически или стопански организации.

**4.** Сдружението като отделно юридическо лице може да участва в други организации и юридически лица по определения от закона ред и настоящия Устав.

1. **ЧЛЕНСТВО, ПРАВА, ЗАДЪЛЖЕНИЯ И ПРЕКРАТЯВАНЕ**

**Чл. 14. (1)** Членовете на Сдружението могат да бъдат дееспособни физически лица и юридически лица, които желаят да допринесат за постигането на целите на Сдружението. Членовете - юридически лица се представляват пред Сдружението чрез своите законни представители или изрично упълномощени лица.

**(2)** Членове на Сдружението следва да са с постоянен адрес и/или да работят на територията на действие на МИГ „Борован - Враца – Вършец“, когато са физически лица или имат седалище и адрес на управление на територията на действие на МИГ „Борован - Враца – Вършец“, когато са юридически лица.

**(3)** Член на Сдружението може да бъде и клон на юридическо лице, ако клонът е регистриран на територията на действие на МИГ “Борован - Враца - Вършец” най - малко 5 години преди подаване на заявление за членство в Сдружението.

**Чл. 15. (1)** Членството в Сдружението е доброволно.

**(2)** Приемането на нови членове става въз основа на подадена молба до Управителния съвет, в която кандидатът за членство декларира, че е запознат и приема разпоредбите на устава на Сдружението. Кандидатите за членство в Сдружението представят:

**1.** Кандидатите - физически лица подават молба, която съдържа трите имена, ЕГН, точен адрес за кореспонденция, данни за постоянен адрес и месторабота, телефон за контакт и електронен адрес, както и декларация, в която писмено определят принадлежността си към сектора (стопански или нестопански), както и доказателства за постоянен адрес и документи, доказващи заетост на територията на действие на МИГ “Борован - Враца - Вършец” и принадлежността към сектора, който представляват в Сдружението.

**2.** Представляващите по закон или пълномощие кандидатите - юридически лица следва да представят молба, която съдържа трите имена, ЕГН, точен адрес за кореспонденция на представляващия, наименование на юридическото лице, което представляват, седалище и адрес на управление, сектор на който ще представлява юридическото лице в Сдружението, телефон за контакт и електронен адрес, решение на управителните органи за участие на юридическото лице в Сдружението, удостоверение за актуално състояние от съответния окръжен съд (за кандидати, регистрирани по ЗЮЛНЦ и Закона за читалищата) или посочен ЕИК, съгласно чл.23 от Закона за търговския регистър и регистъра на юридическите лица с нестопанска цел, документи доказващи принадлежността на кандидат - членовете на МИГ “Борован - Враца - Вършец” към сектора, който ще представляват юридическото лице в Сдружението.

**3.** При промяна на обстоятелствата, декларирани при кандидатстване за членство в Сдружението, членовете - физически лица и представляващите по закон или пълномощие членовете - юридически лица, декларират в седем дневен срок, обстоятелствата имащи отношение към членството им в Сдружението.

 **(3)** Членството се придобива с решение на Управителния съвет. В срок до 30 (тридесет) дни от подаването на молбата Управителният съвет е длъжен да вземе решение за приемането на кандидата за член или да излезе с мотивиран отказ. За новоприетите членове Управителния съвет информира членовете на Общото събрание на следващото му заседание.

**(4)** При отказ на Управителния съвет кандидатът подава писмена молба до Общото събрание. В този случай членството се придобива с решение на общото събрание.

**Чл. 16.** Членовете на Сдружението имат следните права:

1. Да участват в управлението на Сдружението и да упражняват правото си на глас в общото събрание на Сдружението;
2. Да участват във всички инициативи на Сдружението в съответствие с решенията на ръководните му органи;
3. Да избират и да бъда избирани в органите на Сдружението.
4. Да бъдат информирани за дейността на Сдружението;
5. Да ползват имуществото на Сдружението само доколкото това е свързано с упражняване на дейности и функции в неговите управителни органи или такива, възложени с решение на тези органи;
6. Да ползват от резултатите от дейността на Сдружението съгласно с разпоредбите на устава.
7. Да напуснат МИГ “Борован - Враца - Вършец” когато сметнат, че това е целесъобразно, след подаването на писмена молба до Управителния съвет и с взето от него решение, считано от датата на решението.

**Чл. 17.** Членовете на Сдружението са длъжни:

1. Да спазват устава и изпълняват решенията на органите на управление;
2. Да спазват и изпълняват разпоредбите на устава на Сдружението и законите в тази връзка;
3. Да участват редовно на събранията на Сдружението и в дейността му и да работят за осъществяване на целите му и издигане на обществен авторитет на сдружението;
4. Да внасят в срок годишен членски внос в размер, определен с решение на Общото събрание, като решението се взема с обикновено мнозинство от присъстващите членове на сдружението.

**5. Да работят за укрепване на Сдружението и постигане на целите му;**

**6.** Да не ползват по какъвто и да е начин членството в Сдружението за цели, противоречащи на устава му.

**Чл. 18.** За задълженията на Сдружението членът отговаря до размера на предвидените в устава и определените от общото събрание членски внос и имуществени вноски. Над този размер членът не отговаря лично за задълженията на Сдружението.

**Чл. 19.** Членските права и задължения, с изключение на имуществените, са непрехвърлими и не преминават върху други лица при смърт, съответно при прекратяване.

**Чл. 20**. Членството в Сдружението се прекратява:

**1.** По собствено желание, с еднократно писмено заявление отправено до Управителния съвет на Сдружението и взето от него решение, считано от датата на решението;

**2.** С прекратяване на Сдружението;

**3.** Със смъртта или поставяне под пълно запрещение, респективно прекратяване на юридическата лице - член на Сдружението;

**4.** С изключването по решение на Управителния съвет;

**5**. При преместване на седалището на юридическото лице или постоянния адрес или месторабота на физическото лице извън територията на община Борован, община Вършец и 22 – те населени места на община Враца (с. Баница, с. Бели извор, с. Веслец, с. Вировско, с. Власатица, с. Върбица, с. Голямо Пещене, с. Горно Пещене, с. Девене, с. Згориград, с. Костелево, с. Лиляче, с. Лютаджик, с. Мало Пещене, с. Мраморен, с. Нефела, с. Оходен, с. Паволче, с. Тишевица, с. Три кладенци, с. Челопек, с. Чирен).

**Чл. 21. (1)** Член на Сдружението може да бъде изключен с решение на Управителния съвет, когато нарушава предвидените в настоящия Устав задължения или извърши други действия, които правят нататъшното му членство в Сдружението невъзможно или несъвместимо с целите и дейността на Сдружението, както и когато подронва авторитета на Сдружението.

**(2)** Управителният съвет има право да изключи член на Сдружението и когато лицето:

* не е внесло в срок 2 (*две*) последователни вноски по членски внос;
* е преустановил участието си в дейността на Сдружението, като не е присъствал на повече от 2 (*две)* последователни заседания на общото събрание или не е изпълнил друго свое задължение в срока, определен от Общото събрание или Управителния съвет.

**(3)** Обстоятелствата по ал. 2 се констатират от УС по документи на Сдружението.

**Чл. 22.** Решението за изключване се взема от Управителния съвет с **обикновено мнозинство** и може да се обжалва пред Общото събрание.

**Чл. 23. (1)** Във всички случаи на прекратяване на членството Сдружението не дължи връщане на направените имуществени вноски. Прекратилият членството си в Сдружението е длъжен да направи дължимите имуществени вноски за периода на членството му, с изключение на случая по чл. 20, т. 3.

**(2)** При прекратяване на членството по чл. 20, т. 1, ако напускащият член на сдружението е изразил несъгласие с решение на Общото събрание за допълнителни имуществени вноски и не по-късно от 15 дни след като е узнал за решението е подал уведомление, че напуска Сдружението на това основание, последният не дължи определените със същото решение вноски.

1. **ОРГАНИ НА УПРАВЛЕНИЕ И ПРЕДСТАВИТЕЛСТВО**

**Чл. 24.** Органите на Сдружението са:

**1.** Общо събрание

**2.** Управителен съвет

**3.** Изпълнителен директор

**4.** Допълнителни помощни органи, създадени по решение на Управителния съвет. Съставът, правомощията и срокът на съществуването им се определя с решението за създаването им.

**Чл. 25. (1)** Общото събрание е колективен върховен орган на Сдружението и има право да взема решения по всички въпроси от дейността му. То се състои от всички членове на Сдружението. Учредителното общо събрание се състои от всички учредители.

**(2)** Членовете на върховния колективен орган и на върховния управителен орган на Сдружението трябва да имат постоянен адрес и/или да работят на територията на действие на МИГ „Борован - Враца – Вършец“, когато са физически лица или да имат седалище и адрес на управление на територията на действие на МИГ „Борован - Враца – Вършец“, когато са юридически лица.

**(3)** Делът на представителите на публичния, на представителите на стопанския сектор и на представителите на нестопанския сектор в колективния управителен орган и в колективния върховен орган следва да не превишава 49 процента на сто от имащите право на глас съгласно чл. 28, ал. (1) от Закона за юридическите лица с нестопанска цел.

**Чл. 26. (1)** Членовете на Сдружението - физически лица участват лично в общото събрание. Те могат да бъдат представлявани от упълномощено лице с изрично пълномощно.

**(2)** Членовете на Сдружението - юридически лица участват в общото събрание чрез своите представляващи по закон или пълномощие или от упълномощено за участие в общото събраниe лице, представило изрично пълномощно.

**(3)** Членството на Община в Сдружението се удостоверява с решение на Общинския съвет.

**(4)** Пълномощник не може да бъде член на Сдружението, респ. физическо лице, което представлява член - юридическо лице, или член на Управителния съвет. Пълномощникът не може да представлява повече от един член на сдружението. Преупълномощаване не се допуска.

**Чл. 27. (1)** Общото събрание:

1. Изменя и допълва устава;
2. Приема други вътрешни актове;
3. Избира и освобождава членовете на Управителния съвет, Председателя и Заместник-председателя на Управителния съвет;
4. Освобождава от отговорност членовете на Управителния съвет;
5. Приема членове в случаи на отказ от страна на Управителния съвет;
6. Взема решение за откриване и закриване на клонове;
7. Взема решение за преобразуване и прекратяване на Сдружението;
8. Приема годишен доклад за дейността и финансов отчет на Сдружението, съгласно изискванията на чл.40, ал.2 от ЗЮЛНЦ за предходната година, и в предвидените от закона срокове;
9. Приема отчет за дейността на Управителния съвет;
10. Приема основни насоки и програма за дейността на Сдружението, включително и Стратегията за Водено от общностите местно развитие;
11. Приема бюджет на Сдружението, включително бюджета по Стратегията за местно развитие по подхода ВОМР;
12. Взема решение относно дължимостта и размера на членския внос или на имуществените вноски, като и реда за тяхното събиране;
13. Отменя решенията на другите органи на Сдружението, които противоречат на закона, устава или вътрешни актове, регламентиращи дейността на Сдружението;
14. Приема правилата и реда за извършване на общественополезна дейност;
15. Взема и други решения предвидени в устава;

 **(2)** Правата по ал.1, т.1, 3, 4, 7, 9, 10, 11, 12, 13 и 14 не могат да се възлагат на други органи на Сдружението.

**(3)** Решенията на общото събрание са задължителни за другите органи на Сдружението.

**(4)** Решенията на общото събрание подлежат на съдебен контрол относно тяхната законосъобразност и съответствие с устава.

Свикване на общото събрание

**Чл. 28. (1)** Общото събрание се свиква от Управителния съвет по негова инициатива или по искане на една трета от членовете на Сдружението. Ако в последния случай управителния съвет в двуседмичен срок не отправи писмена покана за свикване на общото събрание, то се свиква от съда по седалището на Сдружението по писмено искане на заинтересуваните членове или упълномощено от тях лице.

**(2)** Общото събрание се свиква с писмена поканата до всички членове, която трябва да съдържа дневния ред, датата, часа и мястото за провеждането на общото събрание и по чия инициатива то се свиква.

**(3)** Свикването на Общото събрание става чрез поставяне на поканата по ал.(2) на мястото за обявления в сградата, където се намира офиса на Сдружението и публикуването и на интернет страницата на Сдружението, най-малко 7 (седем) дни преди датата на насрочения ден на заседанието, както и изпращане на писмената покана до членовете на общото събрание на посочен от тях електронен адрес.

**(4)** Писмените материали, свързани с дневния ред на общото събрание, следва да бъдат на разположение на членовете най - късно до датата на публикуване или изпращане на поканата за свикването на събранието.

**(5)** Извънредно Общо събрание може да бъде свикано по реда на предходните алинеи.

**Чл. 29.** На заседанието на общото събрание се изготвя списък на присъстващите членове на Сдружението - физически лица, респ. представляващи членовете - юридически лица, или техните пълномощници при условията на чл. 26. Те удостоверяват присъствието си с подпис, като преди това се легитимират с личната си карта. Списъкът се заверява от председателя и секретаря на общото събрание.

**Кворум**

**Чл. 30.** Общото събрание е законно, ако присъстват лично или чрез пълномощник повече от половината от всички членове. При липса на кворум събранието се отлага с един час по-късно на същото място и при същия дневен ред и може да се проведе, колкото и членове да се явят.

**Гласуване**

**Чл. 31. (1)** Всеки член на общото събрание има право на един глас, който упражнява лично или чрез пълномощника си при условията на чл. 26.

 **(2)** Член на общото събрание няма право на глас при решаването на въпроси, отнасящи се до:

1. него, неговия съпруг(а) или роднини по права линия - без ограничения, по съребрена линия - до четвърта степен, или по сватовство - до втора степен включително;

2. юридически лица, в които той е управител или може да наложи или възпрепятства вземането на решения.

**Вземане на решения**

**Чл. 32. (1)** Решенията на общото събрание се вземат с мнозинство от присъстващите.

 **(2) (Изм. - 29.** Решенията по чл. 27, ал.1, т.1 и 7 от този устав се вземат с квалифицирано мнозинство от 2/3 от присъстващите.

**(3)** По въпроси, които не са включени в обявения в поканата дневен ред, не може да се вземат решения.

**Чл. 33. (1)** За заседанието на общото събрание се води протокол. Той се подписва от председателя и секретаря на събранието. Протоколите се водят и съхраняват според изискванията на закона.

**(2)** Към протоколите се прилага списък на присъстващите, пълномощниците по чл. 26 и документите, свързани със свикването на общото събрание.

**(3)** Всеки член, присъствал на общото събрание, има право да иска и следи за точното записване в протокола на приетите решения.

**Чл. 34. (1)** Управителният съвет се състои от 7 (*седем*) лица - членове на Сдружението.

**(2)** Членовете на управителния съвет се избират за срок от 5 (*пет)* години. До избирането на нов управителен съвет членовете на стария изпълняват своите функции. Членовете на управителния съвет могат да бъдат преизбрани без ограничение.

**(3)** При избора на членове на УС, трябва да се следват следните условия:

**1.** Делът на представителите на публичния сектор, на представителите на стопанския сектор и на представителите на нестопанския сектор в колективния управителен орган - Управителния съвет на Сдружението следва да не превишава 49 процента от членовете на Управителния съвет.

**2.** Членовете на колективния управителен орган - физически лица и представляващите по закон и пълномощие, включително и когато член е юридическо лице, следва да не са свързани лица по смисъла на § 1 от допълнителните разпоредби на Търговския закон с друг член на колективния управителен орган на Сдружението.

**3.** Членовете на Управителния съвет и представляващите по закон и пълномощие член на Управителния съвет на Сдружението, включително и когато член е юридическо лице, трябва да отговарят на следните условия:

**а)** Да не са в производство по ликвидация и да не са обявени в несъстоятелност;

**б)** Да не са осъдени с влязла в сила присъда за престъпление по служба, измама, корупция, участие в престъпна организация, изпиране на пари или друга незаконна дейност, която накърнява финансовите интереси на Европейския съюз;

**в)** Да не са наказани по административен ред за правонарушение при упражняване на професионалната си дейност;

**г)** Да нямат задължения, свързани с плащане на вноски за социално осигуряване или плащане на данъци по българското законодателство, освен ако е допуснато разсрочване или отсрочване на задълженията;

**Чл. 35. (1)** Управителният съвет:

**1**. Представлява Сдружението и определя обема на представителната власт на отделни негови членове;

**2.** Ръководи дейността на Сдружението;

**3.** Взема решение за приемане, освобождаване и изключване на членове на Сдружението по реда и условията на настоящия устав;

**4.** Осигурява изпълнението на решенията на общото събрание;

**5.** Разпорежда се с имуществото на Сдружението при спазване изискванията на устава;

**6.** Подготвя и внася в общото събрание проект за бюджет;

**7.** Подготвя и внася в общото събрание отчет за дейността на Сдружението;

**8.** Определя реда и организира извършването на дейността на Сдружението, включително и тази в обществена полза, и носи отговорност за това;

**9.** Определя адреса на Сдружението;

**10.** Взема решение за откриване и закриване на клонове;

**11.** Взема решение за участие в други организации;

**12.** Отговаря за процеса на подготовка и последващо управление на интегрирана Стратегия за Водено от общностите местно развитие в съответствие с изискванията на мярка “Водено от общностите местно развитие” и изискванията на финансиращите програми.

**13.** Отговаря за:

**13.1.** Одобряване наИндикативна годишна работна програма/Индикативен график за всяка календарна година от изпълнение на СВОМР, както и за нейното/неговото актуализиране;

**13.2.** Одобряване на процедури за подбор и ред за оценка на проектни предложения;

**13.3.** Утвърждаване на Насоки и други документи по реда на чл.26, ал.1 от Закона за финансово управление на средствата от Европейския съюз/Закона за управление на средствата от европейските фондове при споделено управление, в т.ч. специфичните критерии, предвидени от МИГ в одобрената стратегия за ВОМР, в съответствие с указанията на УО на финансиращата програма.

**13.4**. Одобряване на оценителен доклад от работата на комисията за подбор на проектни предложения/оценителната комисия по обявени процедури за подбор на проекти по мерки от СВОМР на МИГ и взема решение за финансиране на одобрени проекти.

**13.5.** Одобрява проект на бюджета на МИГ по операции, свързани с управление, мониторинг и оценка на стратегията и нейното популяризиране по Стратегическия план за развитие на земеделието и селските райони за периода 2023-2027 г,

**13.7.** Одобрява годишните доклади за изпълнение на СВОМР по операциите, свързани с подхода по Стратегическия план за развитие на земеделието и селските райони за периода 2023-2027 г,

**14.** Приема планове, програми и проекти за дейността на Сдружението и управленските екипи за тяхната реализация;

**15.** Взема решение по всички въпроси, които по закон или съгласно устава не спадат в правата на друг орган;

**16**. Изпълнява задълженията, предвидени в устава.

 **(2) Специфични функции на Управителния съвет**

**1.** Изготвя и приема организационна структура и щата, правилник и процедури за функционирането на изпълнителните органи на Сдружението, включително и по прилагане на стратегията за местно развитие;

**2.** Избира и освобождава изпълнителните и оперативните звена на Сдружението, включително и Изпълнителния директор, чиито функции и отговорности се регламентират във вътрешни правила и процедури на Сдружението;

**3.** Избира представители на Сдружението в национални и европейски мрежи на селските райони;

**4.** Взема решение относно участието на Сдружението в управлението и контрола на други юридически лица;

**5.** Взема решения за кандидатстване с проекти, финансирани от национални, европейски и други международни донори;

**Чл. 36 (1)** Управителният съвет се събира на заседания най-малко веднъж на шест месеца. При необходимост от решаване на неотложни въпроси, Управителният съвет може да се събере извънредно.

(**2)** Заседанията на управителния съвет се свикват и ръководят от председателя. Председателят е длъжен да свиква заседание на УС при писмено искане на една трета от членовете му. Ако председателят не свика заседание на УС в седмичен срок, то може да се свика от всеки един от заинтересуваните членове на УС. При отсъствие на председателя заседанието се ръководи от друг член на УС.

**(3)** Управителният съвет може да взема решение, ако на заседанието присъстват повече от половината от неговите членове. Присъстващо е и лице, с което има двустранна телефонна или друга връзка, гарантираща установяване на самоличността му и позволяваща участието му в обсъждането и вземането на решения. Гласуването на този член се този член се удостоверява в протокола от председателстващия заседанието.

 **(4)** Решенията се вземат с обикновено мнозинство на присъстващите, а решенията по чл. 35, ал.1, т.5 и т.8, и чл. 53, ал.1 от Устава с мнозинство 2/3 от всички членове.

 **(5)** Управителният съвет може да взема решение и без да бъде провеждано заседание (неприсъствено), ако протоколът за взетото решение бъде подписан без забележки и възражения за това от всички членове на УС.

**(6)** За заседанията всички членове на Управителния съвет следва да бъдат уведомени с писмена покана, която съдържа: датата, мястото и часа на заседанието, дневния ред и начина на предоставяне на достъп до материалите за обсъждане. В поканата могат да бъдат посочени и проектите за решения по отделните точки.

**(7)** Писмената покана и материалите по дневния ред следва да бъдат изпратени на всички членове на Управителния съвет на електронен адрес или връчени лично. Поканата следва да бъде получена от членовете на УС най-малко 1 (*един*) ден преди датата на насрочения ден на заседанието.

**(8)** На заседанията на Управителния съвет се води протокол, който се подписва от председателстващия заседанието и протоколчик.

**Чл. 37.** Членовете на управителния съвет носят солидарна отговорност за своите действия, с които увреждат интересите на Сдружението. Всеки от членовете на съвета може да бъде освободен от отговорност, ако се установи, че няма вина за настъпилите вреди.

**Чл. 38. (1)** Председателят на управителния съвет се избира измежду неговите членове и има следните правомощия и задължения:

**1.** Организира изпълнението на решенията на Общото събрание и на Управителния съвет;

**2.** Взема решения по всички въпроси, които не са от изключителната компетентност на Общото събрание и Управителния съвет;

**3.** Свиква и ръководи заседанията на Управителния съвет и следи за изготвянето на протокол от заседанията;

**4.** Организира дейността по изпълнението на задачите на Сдружението и осигурява правилното стопанисване и опазване на имуществото му;

**5.** Подготвя материалите за заседанията на Общото събрание и Управителния съвет, като организира провеждането на тези заседания;

**6.** Организира ръководство, мониторинг и контрол за качественото изпълнение на договорите, проектите и другите задължения на Сдружението;

**7.** Представлява Сдружението в страната и чужбина, включително пред държавни органи, институции и учреждения, местни органи на власт и управление, обществени организации, финансови институции, данъчни органи, митнически органи, органи на НОИ, на НЗОК и трети лица;

**8.** Осъществява функции по публично представителство на Сдружението на национално и международно ниво, когато няма избран от Управителния съвет представител на Сдружението;

**9.** Осъществява координацията и взаимодействието между органите на сдружението;

**10.** Сключва договори в страната и чужбина от името на Сдружението във връзка с изпълнението на задачите на Сдружението;

**11.** Изготвя и представя доклад за дейността на Сдружението за всеки отчетен период;

**12.** Назначава и освобождава от длъжност Изпълнителния директор на Сдружението;

**14.** Сключва предварителни споразумения и трудови договори за екипа на Сдружението по Стратегията за Водено от общностите местно развитие, изготвя длъжностни характеристики за всички длъжности.

**15.** Решава други въпроси, свързани с дейността на Сдружението в съответствие с устава.

**16.** Назначава комисии за подбор на проектни предложения (КППП/оценителни комисии), в съответствие с процедурите на МИГ и указанията на Управляващите органи на финансиращите СВОМР програми.

**(2)** Председателят при изпълнение на своите функции е задължен да защитава интересите на Сдружението;

**Чл. 39** Заместник - председател на УС: представлява Сдружението в случаите, в които Председателя на УС отсъства и/или се намира в конфликт на интереси при осъществяване дейността и задълженията си.

**Чл. 40.** Изпълнителен директор:

**(1)** Изпълнителният директор се назначава с решение на Управителния съвет на Сдружението.

**(2)** Изпълнителният директор отговаря за прилагането на Стратегията за Водено от общностите местно развитие, като неговите правомощия се определят с договора за наемане;

**(3)** Изпълнява функциите, които са му възложени от Управителния съвет и осигурява изпълнението на решенията на Управителния съвет;

**(4)** Изпълнителният директор участва в заседанията на УС по право със съвещателен глас.

**(5)** Изпълнителният директор при изпълнение на своите функции е задължен да защитава интересите на Сдружението;

**(6)** За дейността си Изпълнителният директор се отчита пред Управителния съвет и пред Общото събрание.

**(7)**  Изготвя и предлага за приемане от УС на стратегически и годишен план за работа на Сдружението, както и годишен Проекто-бюджет;

**(8)** Организира набирането на средства за дейността на Сдружението;

**(9)** Сключва трудови и граждански договори и ръководи експертния и административния персонал на Сдружението;

**(10)** Решава въпроси, които в съответствие с Устава на Сдружението му бъдат възложени от УС;

**(11)** Организира и ръководи текущата дейност на Сдружението;

**(12)** Разпорежда се с движимата собственост и финансовите средства на Сдружението, в съответствие с предоставените му от Управителния съвет правомощия и настоящия Устав;

**(13)** Представлява Сдружението пред трети физически и юридически лица, банкови институции, данъчни администрации, органи на съдебната и изпълнителната власт.

**Чл. 41. (1)** Всеки член на управителния съвет може да бъде освободен преди изтичането на мандата му с решение на Общото събрание, ако:

1. Важни съображения, свързани с дейността на Сдружението, наложат това;

2. Възникнат конкретни законови пречки за участието му в съвета, или систематически не изпълнява задълженията си, произтичащи от настоящия устав, или извършва закононарушения, или други дейности, с които може да увреди доброто име на Сдружението.

**(2)** Всеки член на управителния съвет може да го напусне с писмено изявление до съответния орган, освобождаването му става с решение на Общото събрание.

**V. НАБИРАНЕ НА СРЕДСТВАТА, ИМУЩЕСТВО, УПРАВЛЕНИЕ И РАЗПОРЕЖДАНЕ С ИМУЩЕСТВОТО**

**Чл. 42.** Сдружението набира средства като кандидатства за финансиране със Стратегията за местно развитие по подхода ВОМР към Стратегическия план за развитие на земеделието и селските райони за периода 2023-2027 г., както и по други европейски и национални програми.

**Чл. 43.** Други източници на средства на Сдружението са от членския внос, имуществените вноски на членовете, стопанската дейност предвидена в закона и този устав, дарения от физически и юридически лица, спонсорство и други.

**Чл. 44.** Имуществото на Сдружението се състои от право на собственост и други вещни права върху движимо и недвижимо имущество, вземания, други права предвидени от закона.

**Чл. 45.** Всички членове на Сдружението дължат годишен членски внос в размер, определен с решение на общото събрание, платим до 30 юни на годината за която се отнася.

**Чл. 46.** Имуществените вноски на членовете се определят по вид и размер от общото събрание, което посочва в решението си начина и срока на внасянето им.

**Чл. 47.** При приключване на годишния баланс със загуба общото събрание може да вземе решение, с квалифицирано мнозинство 2/3 от присъстващите, за внасяне на допълнителни вноски от членовете за покриването на загубата.

**Чл. 48. (1)** Сдружението може безвъзмездно да разходва имуществото и да осъществява дейността насочена за постигане на целите, определени в този устав, Правилата за осъществяване на общественополезна дейност, приети от Управителни съвет и ЗЮЛНЦ.

**(2)** Подборът на лицата и начинът на тяхното подпомагане от Сдружението, се извършват в зависимост от целта и финансовите възможности на Сдружението и правилата за осъществяване на дейността. Информацията за реда, по който се извършва подборът, е общодостъпна и се вписва в централния регистър.

**(3)** За безвъзмездно разходване на имуществото на Сдружението е необходимо мотивирано решение, взето от Общото събрание на Сдружението с мнозинство 2/3 от всички негови членове, когато е в полза на:

**1.** лица от състава на другите му органи и техните съпрузи, роднините им по права линия - без ограничение, по съребрена линия - до четвърта степен, или по сватовство - до втора степен включително;

**2.** лица, били в състава на управителните му органи до 2 години преди датата на вземане на решението;

**3.** юридически лица, финансирали организацията до 3 години преди датата на вземане на решение;

**4.** юридически лица, в които посочените лица в т. 1 и 2 са управители или могат да наложат или възпрепятстват вземането на решения;

**5.** политически партии, в ръководните и контролните органи на които участват членове на ръководни и контролни органи на юридическите лица с нестопанска цел.

**(4)** Сдружението не може да сключва сделки с лицата по ал. 3, т. 1, както и с юридически лица, в които посочените лица са управители или могат да наложат или възпрепятстват вземането на решения, освен ако сделките са в очевидна полза на юридическото лице с нестопанска цел за осъществяване на общественополезна дейност или са сключени при общи условия, публично обявени.

**VІ. ПРЕОБРАЗУВАНЕ, ПРЕКРАТЯВАНЕ, ЛИКВИДАЦИЯ И ЗАЛИЧАВАНЕ**

**Чл. 49.** Сдружението се създава за неопределено време.

**Чл. 50.** Сдружението не може да се преобразува в юридическо лице с нестопанска цел за осъществяване на дейност в частна полза.

**Чл. 51.** Прекратяване на Сдружението:

1. С решение на Общото събрание;
2. С решение на окръжния съд по седалището на Сдружението, когато не е учредено по законния ред, извършва дейност, която противоречи на закона или е противна на обществения ред или на добрите нрави, или е обявено в несъстоятелност.

**Чл. 52. (1)** При прекратяване на Сдружението се извършва ликвидация, за която се прилагат разпоредбите на Търговския закон.

**(2)** Ликвидацията се извършва от управителния съвет, а в случаите, определени със закон, ликвидаторът се назначава от окръжия съд по седалището.

**(3)** Ликвидаторът е длъжен по възможност да удовлетвори кредиторите на Сдружението от наличните парични средства, а ако това е невъзможно - чрез осребряване първо на движимото, а след това на недвижимото имущество.

**(4)** Имуществото не може да се прехвърля по какъвто и да е начин на:

**1**. Учредителите и настоящите и бившите членове;

**2**. Лицата били в състава на органите му и служителите му;

**3.** Ликвидаторите освен дължимото възнаграждение;

**4.** Съпрузите на лицата по т. 1 - 3;

**5**. Роднините на лицата от т. 1 - 3 по права линия без ограничение, по съребрена линия - до четвърта степен, или по сватовство - до втора степен включително.

**Чл. 53. (1)** Имуществото, останало след удовлетворяването на кредиторите, се предоставя по решение на съда на юридическо лице с нестопанска цел, определено за извършване на общественополезна дейност със същата или близка нестопанска цел, ако не е определена такава в устава или от общото събрание, взело решение за прекратяване и обявяване в ликвидация на сдружението.

**(2)** Ако имуществото не бъде предоставено по реда на ал. 1, то се предава на общината, в която е седалището на прекратеното юридическо лице с нестопанска цел. Общината е длъжна да предоставя имуществото за извършване на възможно най-близка до целите на прекратеното юридическо лице с нестопанска цел общественополезна дейност.

**Чл. 54. (1)** Вписването на Сдружението се заличава по искане на ликвидатора, на прокурора или органите на държавния финансов контрол, служебно от министъра на правосъдието в предвидените от ЗЮЛНЦ случаи.

**(2)** Заличаването на вписването, освен в случая по искане на ликвидатора, не освобождава Сдружението и управителните му органи от задълженията и отговорностите по ЗЮЛНЦ.

**VІІ. ГОДИШНО ПРИКЛЮЧВАНЕ**

**Чл. 55. (1)** До края на месец февруари всяка година Управителния съвет съставя за изтеклата календарна година годишен финансов отчет и доклад за дейността на Сдружението, който трябва да съдържа:

**1.** съществените дейности, изразходваните за тях средства, връзката им с целите и програмите на организацията и постигнатите резултати;

**2.** размера на безвъзмездно полученото имущество и приходите от другите дейности за набиране на средства;

**3.** вида, размера, стойността и целите на получените и предоставени дарения, както и данни за дарителите;

**4.** финансовия резултат.

**(2)** В случаите, когато законът изисква осъществяването на задължителен независим одит, регистрираните одитори се определят от Общото събрание.

**(3)** Когато Общото събрание не е избрало регистриран одитор до изтичане на календарната година, той се назначава от Управителния съвет.

**(4)** Годишният доклад за дейността и финансовият отчет на юридическото лице с нестопанска цел за осъществяване на общественополезна дейност следва да се заявят за обявяване в Търговски регистър и регистър на юридическите лица с нестопанска цел, воден от Агенцията по вписванията, до 30 септември на годината, следваща годината, за която се отнасят.

**Чл. 56. (1)** Годишният финансов отчет, отчетът за дейността и докладът на регистрирания одитор, ако такъв се изисква по Закона за счетоводството, се приемат от Управителния съвет, след което се внасят за одобрение Общото събрание на Сдружението.

**(2)** Управителният съвет взема решение за свикване на редовно общо събрание за приемането на изготвените годишен финансов отчет и отчет за дейността за изтеклата календарна година.

**(3)** Сдружението не разпределя печалба.

**VІІІ. КНИГИ НА СДРУЖЕНИЕТО**

**Чл. 57.** Освен задължителните счетоводни книги, Сдружението поддържа протоколна книга за заседанията на Общото събрание, протоколна книга за заседанията на управителния съвет, регистър за даренията и почетна книга за дарителите и завещания.

**Чл. 58.** Всички книги на Сдружението се съхраняват в неговия офис и са достъпни за участниците в заседанията на Общото събрание и Управителния съвет.

**ІХ. ПРЕХОДНИ И ЗАКЛЮЧИТЕЛНИ РАЗПОРЕДБИ**

**Чл. 59.** Промени в настоящия устав могат да бъдат извършвани по реда на този устав и ЗЮЛНЦ.

**Чл. 60.** Относно тълкуването или прилагането на разпоредбите на настоящия устав се прилагат разпоредбите на общото българско гражданско законодателство и ЗЮЛНЦ.

**Чл. 61.** Настоящият устав е приет на общо събрание, състояло се на .......................2023 г. в ..............................................

**ПРЕДСЕДАТЕЛ НА ОБЩОТО СЕКРЕТАР НА ОБЩОТО**

**СЪБРАНИЕ: СЪБРАНИЕ:**

 **/** **……………… / / ……………………/**

 **……………………….. …………………………**